Honda RC211V

Honda RC211V nyaéta motor balap opat-léngkah ti HRC (Honda Racing Corporation) nu dimekarkeun dina taun 2001 pikeun ngaganti Honda NSR500 mesin dua-léngkah ku sabab tetekon pikeun balap motor Kajuaraan Dunya kelas 500 cc (30,5 cu in) dirobah pikeun usum 2002.

Tetekon balap robah nyaéta mesin dua-léngkah nepi ka 500 cc (30,5 cu in) sarta 4 séher, tapi mesin opat-léngkah diidinan mekar nepi ka 990 cc (60 cu in) sarta lobana séher ti 3 nepikeun ka 6. Ngaran kelas dirobah jadi MotoGP, sarta diwates ngan ukur prototip wungkul.

Pikeun taun mimiti MotoGP, Honda ngamimitian kalayan RC211V mesin 4-léngkah, 990cc V-5.Kalayan konfigurasi tilu séher di hareup sarta dua  séher di tukang, kalayan sudut 75,5 darajat, ngurangan geteran sarta ngaleungitkeun pangabutuh panyaimbang sakunder nu ngalantarankeun mesin karasa hampang. Konfigurasi V-5 mangrupa konfigurasi mimiti dina sajarah balapan. Dina usum ieu, motor anyar nu leuwih badag bisa mapakan  mesin 2-léngkah 500cc, RC211V bener-bener pinunjul di lapangan, ngahontal 14 tina 16 balapan pikeun meunang gelar purah balap sarta konstruktor pikeun Honda.

Ngaran modél dumasar kana :
 RC = Awalan balap tradisional Honda pikeun motor 4-léngkah.
 211 = Motor karya mimiti dina abad ka-21.
 V = Mesin V

Taun 2007 RC211V diganti ku RC212V.

2002
Dina taun 2002, taun debut RC211V, Honda sarta Valentino Rossi jadi pinunjul sarta juara konstruktor kalayan peunteun leuwih ti 100 kalayan lawanna.  Motor ngalaman saeutik modifikasi sapanjang usum, tapi acan mibanda kontrol traksi nu badag minangka sistem manajemén tanaga kalayan 3 pangaturan pikeun kabutuhan nu béda nalika balapan.

Purah balap pabrikan: Valentino Rossi, Tohru Ukawa
Purah balap satelit (Di panuntungan usum): Alex Barros, Daijiro Kato

2003
Modifikasi taun 2003 sacara éféktif ngaleugitkeun sabagéan badag faktor négatif nu pakait jeung mesin 4-tak, nu ngalantarankeun RC211V leuwih gampang dikadalikeun, sarta saméméhna di bagéan tukang katempo ngépot nalika rék asup péngkolan ayeuna mah geus jarang katémpo ngépot.
Diantara parobahan séjénna taun 2003, tanaga dironjatkeun ti kira-kira 200 ka 240 bhp, kontrol traksi ogé ditambahan.

Purah balap pabrikan: Valentino Rossi, Nicky Hayden, Daijiro Kato, Sete Gibernau
Purah balap satelit: Max Biaggi, Tohru Ukawa, Makoto Tamada, Ryuichi Kiyonari

2004
Pikeun taun 2004, suspénsi tukang dipasang tibalik, sarta knalpot anyar diwanohkeun di rintakan Sachsenring. Suspénsi tukang dirévisi tujuanna nyaéta pikeun mastikeun traksi jeung stabilitas ngaronjat nalika akselerasi. Taun 2004 ogé diwanohkeun HITCS (Honda Intelligent Throttle Control System).

Purah balap pabrikan: Alex Barros, Nicky Hayden, Sete Gibernau
Purah balap satelit: Max Biaggi, Colin Edwards, Makoto Tamada

2005
Sababaraha parobahan dilakukeun dina rangka jeung mesin supaya leuwih panceg mangsa asup kana péngkolan sarta ngaronjatkeun akselerasi nalika méngkol. Mangrupa taun mimiti saprak diwanohkeun motor RC211V teu meunang gelar nanaon, tapi boh motor atawa purah balap mintonkeun harepan nu badag pikeun mangsa ka hareup. Sasis RC211V mindeng dirévisi kalayan parobahan desain taun 2003. Sanggeus balapan di Brno, Honda nguji motor anyarna nu ceuk Hayden jeung Biaggi mangrupa pamekaran, sarta dipikawanoh minangka "motor Brno".

Purah balap pabrikan: Max Biaggi, Nicky Hayden, Sete Gibernau
Purah balap satelit: Alex Barros, Makoto Tamada, Marco Melandri, Troy Bayliss

2006
Dina taun 2006, RC211V dipedalkeun tilu rupa karakteristik nu béda:  "Motor Brno" dipaké ku Hayden, motor kalayan  sasis husus pikeun Pedrosa, sarta motor nu dipaké ku Melandri, Elías, Stoner sarta Tamada; Melandri jeung Stoner pamustunganna maké motor sasis husus Pedrosa. Motor RC211V Hayden dimodifikasi kalayan masang poros éngkol nu leuwih luhur, kupling jeung gearbox leuwih handap, sarta manjangan leungeun ayun (swing arm); tujuanna nyaéta pikeun museurkeun beurat sarta ngaronjatkeun stabilitas. Sanggeus rintakan Jerez, Hayden nyaéta purah balap Honda pangtarikna dina uji coba. Antukna Hayden meunang kajuaraan sarta Honda meunang juara konstruksi.

Purah balap pabrikan: Nicky Hayden, Dani Pedrosa
Purah balap satelit: Makoto Tamada, Marco Melandri, Toni Elías, Casey Stoner

Dina taun 2007, tetekon kelas MotoGP dirobah pikeun ngurangan tarikna tanaga motor nu kaleuleuwihi, kapasitas mesin 4-tak dikurangan ti 990cc jadi 800cc. Honda ngeureunkeun RC211V sarta diganti ku RC212V pikeun taun 2007.

Kasuksésan

Dina 5 usum balap MotoGP Honda RC211V meunang 48 kali balapan tina 82 (58.5%) balapan. Ogé ngalantarankeun 3 kali juara dunya purah balap (Rossi 2002, 2003 sarta Hayden 2006) sarta 4 kali ngahontal gelar juara konstruksi (2002, 2003, 2004, 2006).

Spésifikasi

Spésifikasi sakumaha ceuk produsén:

Hasil kumplit MotoGP  
(katerangan) (hasil nu ditulis kandel nandakeun posisi pole; hasil nu déngdék nandakeun lap panggancangna)
(Tim anu ditulis kandel nandakeun Tim Pabrikan; purah balap nu ditulis  kandel nandakeun purah balap Tim Satelit maké motor Tim Pabrikan)

Dicutat tina

Tumbu kaluar
 Honda Worldwide | MotoGP - Ramatloka resmi Honda MotoGP 

RC211V
Motor Grand Prix